গোটা দুনিয়া  এত দিন ধরে জেনে এসেছে, মহেন্দ্র সিংহ ধোনির সঙ্গে সম্পর্ক ভাল নয় যুবরাজ সিংহের। ক্রিকেটপাগলরা বিশ্বাস করে, ধোনির জন্যই যুবি দলছুট হয়েছেন। বাঁ হাতি অলরাউন্ডার জাতীয় দলে জায়গা না-পেলেই গর্জে উঠতে শোনা গিয়েছে যোগরাজ সিংহকে। ছেলে যুবরাজের হয়ে গলা ফাটিয়েছেন যোগরাজ। ছেড়ে কথা বলেননি ধোনিকে। আলটপকা মন্তব্য করে বসেছেন যুবরাজের বাবা। 
ধোনি নেতৃত্ব থেকে সরতেই যুবরাজ সিংহ আবার ফিরে এসেছেন জাতীয় দলে। আসন্ন ভারত-ইংল্যান্ড ওয়ানডে ও টি টোয়েন্টি সিরিজে খেলতে দেখা যাবে যুবরাজকে। ইংল্যান্ডের বিরুদ্ধে দল ঘোষণার পরে অনেকেই বলতে শুরু করে দিয়েছেন, ধোনিই এত দিন পথের কাঁটা হয়েছিলেন যুবির। নিন্দুকদের অবশ্য বৃদ্ধাঙ্গুষ্ঠ দেখিয়েছেন স্বয়ং যুবরাজ। একটি ভিডিও পোস্ট করা হয়েছে সোশ্যাল নেটওয়ার্কিং সাইটে। সেই ভিডিওতেই পরিষ্কার দুই তারকার সম্পর্কের রসায়ন।  
ইনস্টাগ্রামে পোস্ট করা ভিডিওটিতে যুবি ও ধোনিকে এক সঙ্গে দেখা যাচ্ছে। ভিডিওটি শুরুই হচ্ছে নাটকীয় ভাবে। ধোনিকে উদ্দেশ করে যুবি বলছেন, ‘তোমার জার্নিটা কেমন ছিল?’ পঞ্জাবতনয়ের প্রশ্ন শেষ হওয়ার আগেই ঝাড়খণ্ডের রাজা বলতে শুরু করে দেন, ‘জার্নিটা খুব ভাল ছিল। আর তোমার মতো ক্রিকেটারকে পাশে পেলে কাজটাও হয়ে যায় খুব সহজ। আমার নেতৃত্বের এতগুলো বছর দারুণ উপভোগ করেছি।’ 
আরও পড়ুন
ধোনির সঙ্গে ফের আগেকার মতোই আগ্রাসী ক্রিকেট উপহার দিতে চান যুবরাজ
ধোনিকে চূড়ান্ত অপমান করলেন যুবরাজ সিংহর বাবা, তোলপাড় নেট দুনিয়া
এ বার ধোনিকে প্রশংসা ফিরিয়ে দেওয়ার পালা যুবির। বাঁ হাতি বিধ্বংসী ব্যাটসম্যান নিজস্ব স্টাইলেই বলছেন, ‘একটা কথা বলতে চাই। তুমি দেশের অন্যতম সেরা অধিনায়ক। তোমার নেতৃত্বে ভারত বড় বড় সব ট্রফি জিতেছে। দু’টো বিশ্বকাপ, চ্যাম্পিয়ন্স ট্রফি জয় এবং এক নম্বর টেস্ট দলের স্টেটাস পেয়েছে ভারত। এই সাফল্য পাওয়া মুখের কথা নয়।’ 

যুবরাজের মুখের কথা কেড়ে নিয়ে ধোনি বলছেন, ‘ইংল্যান্ডের বিরুদ্ধে ছ’টি ছক্কা হাঁকিয়েছ। এটা দেখার সুযোগ পাওয়া তো কম প্রাপ্তি নয়।’ ধোনিকে ধন্যবাদ জানিয়ে যুবি বলছেন, ‘ধন্যবাদ বন্ধু। স্লগ করার জন্য আমাকে সুযোগ দিয়েছিলে তুমি। তারই সদ্ব্যবহার করেছি।’ 

যুবির পরের প্রশ্ন, ‘তুমি তো এখন আর অধিনায়ক নও। আগের মতোই কি ছক্কা হাঁকাতে দেখা যাবে তোমাকে?’ যুবরাজের প্রশ্ন শেষ হতেই ধোনির ‘হেলিকপ্টার শট’, ‘মারার মতো জায়গায় বল পেলেই তা উড়িয়ে দেব।’